जनपद औरैया से जोड़ने वाले इस मार्ग पर करीब एक किमी दूर खोजीपुर गांव है। रविवार सुबह ग्रामीण खेतों पर काम करने आए थे। इसी दौरान श्रीकिशन सविता के अरहर के खेत में करीब 35 वर्षीय महिला का शव देख हड़कंप मच गया। शोर सुनकर गांव के लोग पहुंचे। इसी बीच करीब 200 मीटर की दूरी पर एक दस वर्षीय बालिका मरणासन्न अवस्था में पड़ी मिली। ग्रामीणों ने घटना की जानकारी कोतवाली पुलिस को दी। सूचना पर सीओ वीपी सोलंकी, कोतवाली सीएल वर्मा मौके पर पहुंचे। बालिका की सांस चलती देख उसे सीएचसी भेजा गया। महिला की धारदार हथियार से गला रेत कर हत्या की गई है। वहीं बालिका के गले में भी हथियार के गहरे जख्म हैं। मौके पर चिप्स और पान-मसाला के पैकेट पड़े मिले हैं। ग्रामीणों के अनुसार दोनों स्थान पर मिले खून के धब्बे सूखे नहीं हैं। ऐसे में अनुमान लगाया जा रहा है कि हत्या रात 12 बजे के बाद हुई है। घटना की सूचना पर एसपी एके जैन, अपर एसपी सुभाष चंद्र शाक्य घटनास्थल पर पहुंचे। उन्होंने वारदात की गहनता से पड़ताल के लिए मौके पर फील्ड यूनिट, सर्विलांस टीम को बुलाकर जांच के आदेश दिए।